เน้นย้ำให้ผู้ประกอบการขนส่ง สำรวจสภาพรถให้พร้อมใช้งานช่วงเทศกาลสงกรานต์ พร้อมเคร่งครัดมาตรการป้องกันโควิด -19
นายจิรุตม์ วิศาลจิตร อธิบดีกรมการขนส่งทางบก เปิดเผยแนวทางการป้องกันและลดอุบัติเหตุทางถนนในช่วงเทศกาลสงกรานต์ ว่า ในปีนี้คาดว่าจะมีผู้เดินทางออกจากกรุงเทพมหานครมากกว่าปีที่ผ่านมา จึงได้มีการกำชับดูแลผู้ประกอบการรถโดยสารสาธารณะ และรถบรรทุก ต้องดูแลรถให้พร้อมใช้งานและได้เน้นย้ำให้ผู้ขับรถพักผ่อนอย่างเพียงพอ ไม่ดื่มแอลกอฮอล์ หรือสารเสพติด เพื่อให้พร้อมต่อการให้บริการในช่วงเทศกาลสงกรานต์ กรมการขนส่งทางบก จัดตั้งจุดตรวจสอบประมาณ 205 จุดทั่วประเทศ เพื่อตรวจสอบชั่วโมงการทำงาน ความพร้อมของพนักงานขับรถและสภาพรถ นอกจากนี้ได้จัดโครงการ ‘ตรวจรถฟรี ขับขี่ปลอดภัย‘ เพื่อให้ประชาชนนำรถไปตรวจสภาพ 20 รายการ โดยไม่มีค่าใช้จ่ายได้ที่สถานตรวจสุขภาพรถเอกชนทั่วประเทศ ได้ตั้งแต่เดือนมีนาคมที่ผ่านมาถึงวันที่ 15 เมษายน 2565 และได้เน้นย้ำผู้ประกอบการต้องปฏิบัติตามมาตรการสาธารณสุขอย่างเคร่งครัด เพื่อป้องกันการแพร่ระบาดของโรคโควิด-19 ด้วยการทำความสะอาดพ่นน้ำยาฆ่าเชื้อบริเวณจุดสัมผัสต่างๆ ส่วนที่พักผู้โดยสารในสถานีขนส่ง ต้องมีการตรวจวัดอุณหภูมิและจุดบริการเจลแอลกอฮอล์ ผู้โดยสารจะต้องสวมหน้ากากอนามัยตลอดเวลาและงดการให้บริการอาหารบนรถโดยสาร รวมทั้งห้ามผู้โดยสารรับประทานอาหารบนรถและรณรงค์ให้จองตั๋วล่วงหน้าผ่านระบบแอปพลิเคชัน เว็บไซต์ต่างๆ เพื่อลดการแออัดของผู้โดยสารในสถานีขนส่ง หากผู้โดยสารพบปัญหาต่างๆ ในการให้บริการสามารถร้องเรียนได้ที่ สถานีขนส่งทั่วประเทศ หรือสายด่วน 1584 ได้ตลอด 24 ชั่วโมง